HL กางแผนเปิดเพิ่ม 14 สาขา เน้นกทม.-ปริมณฑล ดันรายได้ปีนี้โต 20%
HL ตั้งเป้าปีนี้รายได้เติบโตมากกว่า 20% ลุยเปิดสาขาใหม่อีก 14 แห่งในพื้นที่กรุงเทพฯและปริมณฑล รวมทั้งสิ้นปีมีสาขาครบ 50 แห่ง จ่อเปิดตัวผลิตภัณฑ์นวัตกรรมใหม่อีก 5-10 รายการ
HL ตั้งเป้าปีนี้รายได้เติบโตมากกว่า 20% ลุยเปิดสาขาใหม่อีก 14 แห่งในพื้นที่กรุงเทพฯและปริมณฑล รวมทั้งสิ้นปีมีสาขาครบ 50 แห่ง จ่อเปิดตัวผลิตภัณฑ์นวัตกรรมใหม่อีก 5-10 รายการ
27 ก.พ. 2566

ภก.ธัชพล ชลวัฒนสกุล ประธานเจ้าหน้าที่บริหาร บริษัท เฮลท์ลีด จำกัด (มหาชน) หรือ HL ธุรกิจร้านขายยาค้าปลีก ในรูปแบบ Chain Drug Store ภายใต้แบรนด์ร้านขายยา iCare, Pharmax, vitaminclub และ Super Drug เปิดเผยว่า ผลการดำเนินงานปี 2565 บริษัทฯ มีกำไรสุทธิอยู่ที่ 118.23 ล้านบาท เพิ่มขึ้น 48.41% จากช่วงเดียวกันของปีก่อนที่มีกำไรสุทธิเท่ากับ 79.66 ล้านบาท ขณะที่รายได้รวมอยู่ที่ 1,538.21ล้านบาท เพิ่มขึ้น 26.46% จากช่วงเดียวกันปีก่อนมีรายได้รวมเท่ากับ 1,216.37 ล้านบาท โดยกลุ่มผลิตภัณฑ์ที่มีอัตราการเติบโตสูงที่สุด ปี 2565 ได้แก่ อุปกรณ์การแพทย์และของใช้ในบ้าน
สำหรับไตรมาส 4 ปี2565 กลุ่มบริษัทมีรายได้รวม 395.30 ล้านบาท แบ่งเป็นรายได้จากการขาย 388.75 ล้านบาท คิดเป็นสัดส่วน 98.34% รายได้จากการขายยังคงเติบโตอย่างต่อเนื่อง โดยมีอัตราเติบโต 31.30% จากช่วงเดียวกันของปีก่อน เนื่องจากกลุ่มสินค้าเพื่อสุขภาพภายนอกร่างกายและอุปกรณ์การแพทย์และของใช้ในบ้านมีอัตราการเติบโตถึง 46.27% และ 34.79% ตามลำดับ นอกจากนี้ในไตรมาส 4 ปี 2565 ผลิตภัณฑ์กลุ่มยาและและผลิตภัณฑ์เสริมอาหารกลับมามีอัตราเติบโต 29.06% เทียบกับงวดเดียวกันของปีก่อน ซึ่งสูงกว่าค่าเฉลี่ยของอัตราเติบโต 19.26% ของทั้งปี 2565 เทียบกับปีก่อน สาเหตุหลักๆ เนื่องจากประชาชนกลับมาใช้ชีวิตตามปกติ ทำให้ความจำเป็นในการบริโภคยาทั่วไปค่อยๆ กลับเข้าสู่ภาวะปกติ
“ผลประกอบการของบริษัทฯในปี 2565 เติบโตได้ตามเป้าหมายที่วางไว้ ซึ่งมาจาการเติบโตของรายจากทุกส่วน ตามโครงสร้างรายได้ ขณะที่ยอดขายแต่ละสาขาเติบโตต่อเนื่องจากปีก่อน ประกอบกับบริษัทฯได้เปิดสาขาใหม่ จำนวน 11 สาขาในเขตกรุงเทพฯและปริมณฑล ทำให้มีจำนวนสาขา ณ สิ้นปี อยู่ที่ 36 สาขา” ภก.ธัชพล กล่าว
นอกจากนี้ ที่ประชุมคณะกรรมการบริษัทฯ มีมติจ่ายปันผลเป็นเงินสด ในอัตราหุ้นละ 0.18 บาท โดยกำหนดวันที่ไม่ได้รับสิทธิปันผล (XD) วันที่ 10 มี.ค. 2566 และกำหนดรายชื่อผู้มีสิทธิได้รับปันผล (Record date) วันที่ 13 มี.ค. 2566 ซึ่งจะจ่ายปันผลวันที่ 11 พ.ค. 2566 ทั้งนี้จะนำเสนอที่ประชุมสามัญผู้ถือหุ้นในวันที่ 12 เม.ย. 2566 เพื่อพิจารณาอนุมัติต่อไป
ทั้งนี้บริษัทฯ ตั้งเป้ารายได้ในปีนี้เติบโตมากกว่า 20% จากปีก่อน โดยบริษัทฯ มีแผนเปิดสาขาใหม่อีก 14 แห่ง ซึ่งเน้นในพื้นที่กรุงเทพมหานครและปริมณฑลทำให้ภายในสิ้นปีนี้จะมีสาขารวมทั้งสิ้น 50 สาขา จากปีก่อนที่มีสาขารวม 36 สาขา รวมถึงจะมีการพัฒนาผลิตภัณฑ์นวัตกรรมอย่างต่อเนื่อง ภายใต้บริษัท เฮลทิเนส จำกัด ที่ HL ถือหุ้นในสัดส่วน 100% โดยในปี 2566 จะเห็นการขึ้นทะเบียนผลิตภัณฑ์นวัตกรรมใหม่ และเตรียมเปิดตัวผลิตภัณฑ์ใหม่อีกประมาณ 5-10 รายการ